KIRJALLINEN KYSYMYS P-1846/99 esittäjä(t): Jacques Poos (PSE) komissiolle. Virkamiesten siirtäminen Luxemburgista Brysseliin.



Virallinen lehti nro 203 E , 18/07/2000 s. 0065 - 0065



KIRJALLINEN KYSYMYS P-1846/99 esittäjä(t): Jacques Poos (PSE) komissiolle (11. lokakuuta 1999) Aihe: Virkamiesten siirtäminen Luxemburgista Brysseliin Komission henkilöstöä Luxemburgissa edustavat ammattijärjestöt ovat ilmoittaneet olevansa erittäin huolissaan komission kaavailemista yksiköiden uudelleenjärjestelyistä. Noin sataa, jopa sataaneljääkymmentä, vakinaista virkamiestä ja heidän perheitään uhkaa pakollinen muutto Brysseliin. Lisäksi noin 50 tilapäistä työntekijää ja palvelujen tarjoajaa menettäisi työnsä. Ammattijärjestöt (FFPE, SE ja US) korostavat, että komissio ei näytä välittävän siitä, että Luxemburg on yksi Euroopan unionin päätoimipaikoista, vaan laatii vain hätäisiä määräyksiä ja päätöksiä Brysseliin siirtämisestä edes tiedottamatta asiasta henkilöstön edustajille Luxemburgissa taikka kuulematta heitä. Nyt haluaisin tietää: - ovatko ammattijärjestöjen edustajien väitteet totta? - jos näin on, onko komissio ilmoittanut siirtosuunnitelmista asianmukaisesti henkilöstön edustajille ja kuullut heitä? - onko komissio ryhtynyt neuvottelumenettelyyn Luxemburgin viranomaisten kanssa puitesopimuksen mukaisesti? Jos uusi komissio ei anna kysymyksiin selviä ja yksiselitteisiä vastauksia tai noudata tarkasti sovittuja menettelyjä, se voi saada moitteita siitä, ettei se uudelleenjärjestelyjä toteuttaessaan ole kunnioittanut avoimuussääntöjä, joita se itse on juhlallisesti julistanut. Neil Kinnockin komission puolesta antama vastaus (19. marraskuuta 1999) Komissio ottaa huomioon arvoisan parlamentin jäsenen huolenaiheen, joka perustuu komission Luxemburgissa toimivaa henkilöstöä edustavien ammattiliittojen hänelle antamiin tietoihin. Komissio vahvistaa varapuheenjohtaja Neil Kinnockin lausunnon, jonka hän antoi komission henkilöstön laajapohjaisissa kokouksissa. Kokous pidettiin Luxemburgissa 6. lokakuuta, ja siihen osallistuivat myös ammattiliittojen edustajat. Lausunto annettiin jälkeenpäin myös sanomalehdille, ja siinä todettiin seuraavaa: Henkilöstösäännöissä edellytetään, että komissio ilmoittaa henkilöstön keskuskomitealle merkittävistä hallinnollisista muutoksista. Tätä säännöstä noudatettiin, ennen kuin uudelleenjärjestelyjä koskeva ehdotuskokonaisuus hyväksyttiin. Ehdotuskokonaisuus toimitettiin henkilöstön keskuskomitealle 24. syyskuuta 1999, ja komissio hyväksyi kokonaisuuden 29. syyskuuta 1999. (Komission) uudelleenjärjestelyt eivät edellytä henkilöstön siirtymistä Luxemburgista Brysseliin tai päinvastoin. Kuten missä tahansa hallinnossa, henkilöstöä saattaa siirtyä jonkin verran paikasta toiseen ajan kuluessa. Mitään tähän liittyviä päätöksiä ei kuitenkaan ole tehty komissiossa. Näiden siirtojen kokonaisvaikutus on kuitenkin erittäin pieni, ja mahdolliset siirrot tapahtuvat ilmoittamalla avoimista viroista. Henkilöstöä ei pakoteta siirtymään. Komissio korostaa lisäksi sitä, että kaikkia vaatimuksia kuulla Luxemburgin viranomaisia noudatetaan jatkossakin. Nämä toimet osoittavat, että komissio on selkeästi tietoinen Luxemburgin merkityksestä toimielinten yhtenä sijaintipaikkana. Se ei aio tehdä päätöksiä henkilöstön siirrosta ilman, että se kuulee henkilöstöä asianmukaisten menettelyjen mukaisesti.